ሱዳን 25ሺህ የደቡብ ሱዳን  ስደተኞችን  ወደ ሌላ ካምፕ ልታዛውር ነው
ሱዳን በሀገሪቷ ውስጥ የሚገኙ 25 ሺ የሚጠጉ ደቡብ ሱዳናዊ ስደተኞችን አሁን ከሚገኙበት የስደተኞች ካምፕ ወደ ሌላ ካምፕ ልታዘዋውር መሆኗን አስታወቀች፡፡ለዚህ በምክንያትነት የተነሳው ጉዳይ ደግሞ ካምፑ ከአቅም በላይ መሙላቱና ተላላፊ በሽታዎችን ከመከላከል አንጻር ስለመሆኑ ነው የተመላከተው፡፡በሱዳን ዋይት ናይል(ነጭ አባይ) ግዛት የሚገኙ ወደ 25 ሺ የሚጠጉ ደቡብ ሱዳናዊ ስደተኞችን በተያዘው ወር አሁን ከሚገኙበት ካምፕ አዲስ ወደተቋቋመ ካምፕ ለማዘዋወር ዝግጅት መጠናቀቁም ነው የተገለጸው፡፡ስደተኞቹ የሚዘዋወሩት አሁን ከሚገኙበት ኮር አልዋራይ የስደተኞች ካምፕ ወደ አልጃሚያ ካምፕ ስለመሆኑም ተጠቁሟል፡፡በግዛቱ የሚገኘው የስደተኞች ኮሚሽን ዳይሬክተር የሆኑት ሙስጠፋ አልፋዲ እንደተናገሩት ይህ ስደተኞችን ማዘዋወር አላማውን ያደረገው በካምፖች ውስጥ የሚታየውን የስደተኞች ቁጥር መጨናነቅ መቀነስና ተላላፊ በሽታዎችን መከላከል ነው፡፡አልፋዲ አክለው እንዳስታወቁት ስደተኞቹን የማዘዋወር እንቅስቃሴው የተጀመረው አለም አቀፉ ህግ ስደተኞች አንድ ካምፕ ሊይዘው ከሚችለው አቅም በላይ ተጨናንቀው ሊኖሩ አይገባም  ሲል በሚያዘው መሰረት መሆኑን ገልጸው የማዘዋወር ሥራው የሚከናወነው በተራድኦ ደርጅቶች ድጋፍና የሰብአዊ እርዳታ ሰጪ አጋሮች አማካኝነት መሆኑንም ነው ያመላከቱት፡፡እኤአ በ2017 የሱዳን የሀገር ውስጥ ሚኒስቴር ኮር አልዋራይ የተሰኘውን ካምፕ ወደ ሶስት ትንንሽ ካምፖች መክፈልን ጨምሮ የፀጥታ ጉዳዮችን ለመቆጣጠር እርምጃ መውሰድ የሚሉት ነጥቦች ላይ ውሳኔ ማስተላለፉ የሚታወስ ነው፡፡ሚኒስቴር መስሪያ ቤቱ  እዚህ ውሳኔ ላይ የደረሰው ከስደተኞች የተውጣጡ ወንጀለኝ ቡድኖች በካምፑ ውስጥ የሚገኙ ለሰበአዊ እርዳታ ተብለው በመጋዘን የተቀመጡ እቃዎችን ለመዝረፍ በድንኳኖች ላይ እሳት ማስነሳታቸውን ተከትሎ ከመሆኑም ባሻገር በካምፑ ወስጥ የሚያስተምሩ አራት ሱዳናዊ መምህራኖች መደፈራቸውን ተከትሎ ስለመሆኑ አስታውቋል፡፡በተያዘው ዓመት መጀመሪያ ላይ በዋይት ናይል ግዛት ብቻ የሚኖሩ የደቡብ ሱዳን ስደተኞች ቁጥር ከመቶ ሀምሳ ሺ በላይ መድረሱን የግዛቷ የስደተኞች ጉዳይ አስተባባሪ ኮሚቴ ኃላፊ የሆኑት አልታየብ ሞሐመድ አብደላ ገልጸው ነበር፡፡በደቡብ ሱዳን እኤአ በ2013 በተጀመረው የእርስ በርስ ግጭት ከ2 ሚሊዬን በላይ ዜጎቿ ቀያቸውን ለቀው መፈናቀላቸው ይነገራል፡፡የተባበሩት መንግስታት የስደተኞች ኮሚሽን እኤአ በ2018 ጥር ወር ላይ ባወጣው ሪፖርት መሠረት ከእነዚህ ስደተኞች መካከል ከሰባት መቶ ሺ የሚልቁት በሱዳን ውስጥ ይገኛሉ፡፡ይሁንና ሌሎች ምንጮች ይህንን ቁጥር በማሳደግ  ወደ 1 ነጥብ 3 ሚሊዮን ያደርሱታል፡፡በሱዳን የሚገኙ ደቡብ ሱዳናውያን ስደተኞች በሀገሪቱ ዋይት ናይል፤ደቡብ ኮርዶፋን፤ምስራቅ ዳርፉርና ካርቱም በተሰኙ ግዛቶች ላይ እንደሚገኙም ነው የተመላከተው፡፡የተባበሩት መንግስታት የሰበአዊ ድጋፎች አስተባባሪ ቢሮ ባወጣው ሪፖርት በዚህ አመት ብቻ ከ2 መቶ ሺ በላይ ደቡብ ሱዳናዊ ስደተኞች ሀገራቸውን ለቀው ወደ ሱዳን ሊገቡ እንደሚችሉ ግምቱን አስቀምጧል ሲል ሱዳን ትሪቡን ዘግቧል፡፡